## Kriteriji za utvrđivanje financijske pomoći za programe nevladinih udruga i ustanova nacionalnih manjina

### NN 115/2006 (25.10.2006.), Kriteriji za utvrđivanje financijske pomoći za programe nevladinih udruga i ustanova nacionalnih manjina

# SAVJET ZA NACIONALNE MANJINE

**2565**

Na temelju Ustavnog zakona o pravima nacionalnih manjina (»Narodne novine«
155/02) članka 35. stavak 4. i članka 36. stavak 11., Savjet za nacionalne
manjine na svojoj sjednici održanoj18. listopada 2006. godine donio je

## KRITERIJE

### ZA UTVRĐIVANJE FINANCIJSKE POMOĆI ZA PROGRAME NEVLADINIH UDRUGA I USTANOVA NACIONALNIH MANJINA

Ovim kriterijima utvrđuju se pravila i pretpostavke koje nevladine udruge i
ustanove nacionalnih manjina (u daljnjem tekstu udruge i ustanove) trebaju
ispunjavati pri zahtjevu za dodjelu financijske pomoći za programe ostvarivanja
kulturne autonomije nacionalnih manjina.
Pri utvrđivanju financijske pomoći za programe nevladinih udruga i ustanova
primjenjivat će se opći i posebni kriteriji i to:

OPĆI KRITERIJI

1. Poticat će se i financijski, pomagati ostvarivanje kulturnih i
informativno-izdavačkih programa udruga i ustanova, koje artikuliraju većinu
djelatnosti manjinskih zajednica, te izražavaju potrebu za očuvanjem etničkog,
kulturnog i jezičnog identiteta, a istovremeno znače doprinos kulturnom,
društvenom i gospodarskom razvitku Republike Hrvatske, te njihovoj integraciji u
hrvatsko društvo;
2. Održavati i podizati dostignutu razinu ostvarivanja etničkih prava koja su
značajna za pripadnike nacionalnih manjina;
3. Poklanjati posebnu pozornost kulturnom amaterizmu i ustanovama kulture zbog
njihove važnosti u očuvanju etničkog identiteta;
4. Podupirati programe koji doprinose unapređenju tolerancije i uspostavljanju
multietničkog povjerenja;
5. Provoditi zaključke i odredbe ugovora i sporazuma o zaštiti prava nacionalnih
manjina kojih je potpisnik Republika Hrvatska.

POSEBNI KRITERIJI

1. Zahtjev za dodjelu financijske pomoći mogu uputiti udruge i ustanove koje su
registrirane i aktivno djeluju u Republici Hrvatskoj, najmanje 18 mjeseci prije
podnošenja zahtijeva, a u čijem sastavu ima najmanje 20 članova.
2. Financijska pomoć utvrđivat će se prema programima udruga i ustanova,
sukladno broju pripadnika koje okuplja, dužini vremena djelovanja, razgranatosti
kulturnih društava i drugih udruga – članica na lokalnoj razini.
3. Programi će se analizirati i ocjenjivati prema dosadašnjim ukupnim
rezultatima udruga i ustanova, kvalificiranosti nositelja programa, stvorenim
pretpostavkama za realizaciju programa i značenju programa za pripadnike
nacionalnih manjina na određenom prostoru, vodeći računa o ukupnoj
racionalizaciji i štednji.
4. Prednost će imati udruge i ustanove, te programi udruga i ustanova koje
okupljaju većinu pripadnika pojedine nacionalne manjine, odnosno one koje su
duže vrijeme ostvarivale značajne rezultate u očuvanju etničkog i kulturnog
identiteta.
5. Prilikom ocjene predloženih programa, vodit će se računa o kvaliteti
predloženog programa te njegovoj održivosti.
6. Raspoređena sredstva za financiranje programa doznačivat će se na temelju
kontinuirane analize Savjeta za nacionalne manjine, pri čemu će se voditi računa
da li se program ostvaruje planiranom dinamikom.
7. Raspoređena sredstva usklađivat će se kontinuirano s ostvarivanjem programa.
Udruge i ustanove su obvezne vratiti akontirana sredstva za programe koji nisu
ostvareni, a u slučaju da se sredstva ne vrate daljnje financiranje te udruge se
obustavlja.
8. Programima koji su djelomično ostvareni, financijska će se pomoć smanjiti
razmjerno neizvršenom dijelu programa. Udruge i ustanove su dužne vratiti
sredstva ako u međuvremenu osiguraju sredstva iz drugih izvora za isti program,
koji se financira putem Savjeta za nacionalne manjine.
9. Udruge i ustanove kojima su dodijeljena sredstva za programe, a koje odbiju
dodijeljena sredstva gube pravo financiranja programa za sljedeće dvije godine.
10. Iznimno, Savjet za nacionalne manjine će voditi računa o specifičnim
problemima pojedinih udruga i ustanova te pri dodijeli sredstava uzeti u obzir
ove specifičnosti.
Koristit će se uobičajeni kriteriji ocjenjivanja programa koji se primjenjuju u
ovlaštenim institucijama koje organiziraju i stručno nadziru pojedina područja
društvenog života. Primjenjivat će se Odluka o mjerilima za određivanje
nevladinih udruga i ustanova čija je djelatnost od interesa za Republiku
Hrvatsku i financijskoj potpori nevladinim udrugama i ustanovama iz sredstava
državnog proračuna.
Ovim kriterijima se uspostavljaju isti standardi za pojedine vrste troškova kod
svih nacionalnih manjina kao npr. za izdavanje tjednika, dvotjednika,
mjesečnika, časopisa, za rad kulturno-umjetničkih društava, kulturne
manifestacije i režijske troškove.
Pri analizi prijedloga programa udruga i ustanova te kod izrade prijedloga
rasporeda sredstava za sufinanciranje programa, informiranja, izdavaštva,
kulturnog amaterizma, kulturnih manifestacija pripadnika nacionalnih manjina,
sporazuma i ugovora o zaštiti prava nacionalnih manjina kojih je Hrvatska
sudionik, polazit će se od ovih kriterija za navedene vrste programa:

*I. Informiranje i izdavaštvo*

Za financiranje programa informiranja i izdavaštva udrugama i ustanovama vrijede
sljedeći kriteriji:
1. Format A3, korice u boji, jedna stranica, jedna boja – sve vrste poslova
(prijepis, prijelom, uređivanje, tiskanje, honorari...) od 300 do 700 kuna, a s
kolor-fotografijama od 600 do 1.000 kuna;
(najmanje 2/3 autorskih priloga)
2. Format A4, korice u boji, jedna stranica, jedna boja – sve vrste poslova od
200 do 600 kuna, a s kolor-fotografijama od 500 do 900 kuna;
(najmanje 2/3 autorskih priloga)
3. Format A5, korice u boji, jedna stranica, jedna boja – sve vrste poslova do
400 kuna, a s kolor-fotografijama do 600 kuna;
(najmanje 2/3 autorskih priloga)
Režijski troškovi za informiranje iznose do 20% i dodaju se ukupnim sredstvima
za ove programe, a za izdavaštvo se ne priznaju.
Neće se financirati prilozi preneseni iz drugih tiskovina, ako prelaze desetinu
ukupnog opsega lista.
Neće se financirati one tiskovine (novine, časopisi, godišnjaci i knjige) koje u
impresumu nemaju navedeno da su financirane iz državnog proračuna Republike
Hrvatske, putem Savjeta za nacionalne manjine.

*II. Kulturni amaterizam*

Folklorna, zborna, glazbena ili kazališna skupina – od 5 do 30 sudionika,
dvomjesečna dotacija za sve vrste troškova do 6.000 kuna, a skupina preko 30
sudionika do 12.000 kuna.
Režijski troškovi iznose do jedne četvrtine od ukupnog iznosa za realizaciju
programa i dodaju se ukupnim sredstvima za ove programe.
Neće se financirati kulturni amaterizam organiziran pri školama u izvanškolskim
aktivnostima s učenicima.
Neće se financirati oni programi kulturnog amaterizma za koje ne postoji javna
obavijest organizatora (tiskana – plakat, obavijest, pozivnica...., radijska ili
televizijska) da su financirane iz državnog proračuna Republike Hrvatske, putem
Savjeta za nacionalne manjine.

*III. Kulturne manifestacije*

1. Manifestacije kulturnog stvaralaštva pripadnika nacionalne manjine na razini
Republike Hrvatske do 1000 sudionika od 15.000 do 60.000 kuna, a preko 1000
sudionika do 100.000 kuna; manifestacije pojedinih udruga, mjesta ili gradova do
15.000 kuna.
2. Sudjelovanje na sajmu knjiga ili stručni skup – do 20.000 kuna,
3. Izložbe – jedna izložba, za sve vrste troškova od 5.000 do 15.000 kuna.
Režijski troškovi iznose do jedne četvrtine od ukupnog iznosa za realizaciju
programa i dodaju se ukupnim sredstvima za ove programe.
Neće se financirati nastupi sudionika iz inozemstva, ako trošak njihovog nastupa
prelazi desetinu ukupnog iznosa troška pojedine manifestacije.
Neće se financirati one kulturne manifestacije za koje ne postoji javna
obavijest organizatora (tiskana – plakat, obavijest, pozivnica...., radijska,
televizijska ili internet obavijesti) da su financirane iz državnog proračuna
Republike Hrvatske, putem Savjeta za nacio­nalne manjine.

*IV. Programi koji proizlaze iz bilateralnih sporazuma i ugovora*

1. Financirat će se programi koji, proizlaze iz bilateralnih sporazuma i ugovora
kojih je Republika Hrvatska potpisnik, a ne financiraju se iz drugih izvora.
Programi će se financirati samo u slučaju da se odnose na cjelokupnu nacionalnu
manjinu, odnosno ako su od izuzetnog značaja za cjelokupnu nacionalnu manjinu.
Jedan od kriterija za ocjenu prihvatljivosti programa je njegov doprinos
poticanju suradnje i zajedništvu između udruga, ustanova i drugih institucija
pripadnika odnosne nacionalne manjine.
Poticat će se financiranje programa uspostave međuetničkog povjerenja posebice
na područjima od posebne državne skrbi.
Iz ovih sredstava neće se sukladno Zakonu o političkim strankama financirati
političke i djelatnosti pojedinca i grupa iz pojedinih udruga, odnosno čitavih
udruga na izborima i sličnim aktivnostima.

*V. Programi stvaranja pretpostavki za ostvarivanje kulturne autonomije
nacionalnih manjina*

Financirat će se programi usuglašeni s državnim tijelima, jedinicama lokalne i
regionalne uprave i samouprave te s vijećima nacionalnih manjina, predstavnicima
nacionalnih manjina i njihovim koordinacijama. Ovim se stvaraju materijalne
pretpostavke za ostvarivanje kulturne autonomije nacionalnih manjina, kroz pomoć
u održavanju ili izgradnji domova kulture, nabavci potrebne opreme i stvaranju
prostornih i drugih uvjeta za djelovanje manjinskih udruga i ustanova.

*VI. Sudjelovanje udruga nacionalnih manjina u zajedničkim programima koje
organizira Savjet za nacionalne manjine*

Udrugama nacionalnih manjina mogu se doznačiti sredstva za sudjelovanje na
seminarima koji će se organizirati u cilju promicanja novih zakonskih i drugih
propisa te primjene standarda iz međunarodnih dokumenata.

*VII.*

Danom stupanja na snagu ovih Kriterija, prestaje važiti Kriterij za utvrđivanje
financijske pomoći za programe nevladinih udruga i ustanova nacionalnih manjina
(»Narodne novine« br. 111/2003.) i Odluka o izmjenama i dopunama Kriterija za
utvrđivanje financijske pomoći za programe nevladinih udruga i ustanova
nacionalnih manjina (»Narodne novine« broj 24/2004.).

*VIII.*

Ovi kriteriji stupaju na snagu danom objave u »Narodnim novinama«.

Klasa: 016-02-06-03/74
Urbroj: 50438-06-02
Zagreb, 20. listopada 2006.

Predsjednik Savjeta
**Aleksandar Tolnauer**, v. r.

Ostalo, NN 115/2006-2565
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)